title: Komisjoni rakendusmäärus (EL) 2018/278, 23. veebruar 2018, millega muudetakse määruse (EL) nr 1305/2014 lisa teadete struktuuri, andmete ja teadete mudeli ning vaguni ja ühendveoüksuste kasutamise andmebaasi osas ning et vastu võtta ühise liidese sidekihi IT-standard

text:
               24.2.2018

               ET

               Euroopa Liidu Teataja

               L 54/11

         KOMISJONI RAKENDUSMÄÄRUS (EL) 2018/278,
   23. veebruar 2018,
   millega muudetakse määruse (EL) nr 1305/2014 lisa teadete struktuuri, andmete ja teadete mudeli ning vaguni ja ühendveoüksuste kasutamise andmebaasi osas ning et vastu võtta ühise liidese sidekihi IT-standard
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 5 lõiget 11,
   ning arvestades järgmist:

               (1)

               Euroopa Parlamendi ja nõukogu määruse (EL) 2016/796 (2) artikli 19 kohaselt peab Euroopa Liidu Raudteeamet (edaspidi „amet“) andma komisjonile soovitusi koostalitluse tehniliste kirjelduste (edaspidi „KTKd“) ja nende läbivaatamise kohta kooskõlas direktiivi (EL) 2016/797 artikliga 5 ning tagama KTKde kohandamise tehnika arengule, turusuundumustele ja sotsiaalsetele nõuetele.

               (2)

               23. septembril 2017 palus komisjon ametil esitada direktiivi (EL) 2016/797 artikli 5 lõike 2 kohane soovitus Euroopa Liidu raudteesüsteemi kaubaveoteenuste telemaatiliste seadmete koostalitluse tehnilise kirjelduse (edaspidi „TAF KTK“) läbivaatamise kohta.

               (3)

               18. oktoobril 2017 esitas amet soovituse TAF KTK kohta, et ajakohastada TAF KTK teadete struktuuri, andmete ja teadete mudelit ning vaguni ja ühendveoüksuse kasutamise andmebaasi ning et vastu võtta ühise liidese sidekihi IT-standard. Need muudatused tehti varasema firmaomasuse lõpetamiseks ning andmebaasi kiiremaks ja soodsamaks kasutuselevõtuks TAF KTK kasutajate seas. Viitefailid on vastavalt läbi vaadatud.

               (4)

               Selleks et kooskõlas eespool kirjeldatud teadete struktuuriga kindlaks määrata ühise liidese teostuse arhitektuur, tuleks muuta komisjoni määruse (EL) nr 1305/2014 (3) lisa sätteid TAF TSI kohta.

               (5)

               Käesoleva määrusega ettenähtud meetmed on kooskõlas direktiivi (EL) 2016/797 artikli 51 lõike 1 alusel moodustatud komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 1305/2014 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. veebruar 2018

            Komisjoni nimel

            president

         Jean-Claude JUNCKER

      (1)  ELT L 138, 26.5.2016, lk 44.

      (2)  Euroopa Parlamendi ja nõukogu 11. mai 2016. aasta määrus (EL) 2016/796, mis käsitleb Euroopa Liidu Raudteeametit ja millega tunnistatakse kehtetuks määrus (EÜ) nr 881/2004 (ELT L 138, 26.5.2016, lk 1).

      (3)  Komisjoni 11. detsembri 2014. aasta määrus (EL) nr 1305/2014, milles käsitletakse Euroopa Liidu raudteesüsteemi kaubaveoteenuste telemaatiliste seadmete koostalitluse tehnilist kirjeldust ja millega tunnistatakse kehtetuks määrus (EÜ) nr 62/2006 (ELT L 356, 12.12.2014, lk 438).

      LISA
      Määruse (EL) nr 1305/2014 lisa I liide asendatakse järgmisega:
      „
            I liide

               Tehniliste dokumentide loetelu

                        Nr

                        Viide

                        Pealkiri

                        Versioon

                        Kuupäev

                        1

                        ERA-TD-100

                        TAF KTK – LISA A.5: TAF KTK TEADETE ARVNÄITAJAD JA JÄRJESTUSE JOONISED

                        2.1

                        10.2.2015

                        2

                        ERA-TD-101

                        TAF KTK – lisa D.2: liide A (vagunite/ILU reisi planeerimine)

                        2.0

                        17.10.2013

                        3

                        ERA-TD-102

                        TAF KTK – lisa D.2: liide B – vaguni ja ühendveoüksuste kasutamise andmebaas (WIMO)

                        2.1

                        10.2.2015

                        4

                        ERA-TD-103

                        TAF KTK – lisa D.2: liide C – viitefailid

                        2.1

                        10.2.2015

                        5

                        ERA-TD-104

                        TAF KTK – lisa D.2: liide E – ühine liides

                        2.2

                        23.2.2017

                        6

                        ERA-TD-105

                        TAF KTK – lisa D.2: liide F – TAF KTK andmete ja teadete mudel

                        2.2

                        23.2.2017

                  “


title: Komisjoni rakendusmäärus (EL) 2018/276, 23. veebruar 2018, millega muudetakse rakendusmäärust (EL) nr 215/2014 seoses väljundnäitajate vahe-eesmärkide ja eesmärkide kindlaksmääramise muutmisega Euroopa struktuuri- ja investeerimisfondide tulemusraamistikus

text:
               24.2.2018

               ET

               Euroopa Liidu Teataja

               L 54/4

         KOMISJONI RAKENDUSMÄÄRUS (EL) 2018/276,
   23. veebruar 2018,
   millega muudetakse rakendusmäärust (EL) nr 215/2014 seoses väljundnäitajate vahe-eesmärkide ja eesmärkide kindlaksmääramise muutmisega Euroopa struktuuri- ja investeerimisfondide tulemusraamistikus
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006, (1) eriti selle artikli 22 lõike 7 viiendat lõiku,
   ning arvestades järgmist:

               (1)

               Komisjoni rakendusmääruse (EL) nr 215/2014 (2) artikli 5 lõikes 3 on sätestatud nõuded, mille alusel määratakse kindlaks väljundnäitajate vahe-eesmärgid ja eesmärgid erinevate Euroopa struktuuri- ja investeerimisfondide tulemusraamistikus.

               (2)

               Rakendusmääruse (EL) nr 215/2014 artikli 5 lõikes 3 sätestatud nõuete kohaselt eeldatakse, et Euroopa Regionaalarengu Fondi, Ühtekuuluvusfondi, Euroopa Sotsiaalfondi ja teatavatel juhtudel Euroopa Maaelu Arengu Põllumajandusfondi korraldusasutused annavad aru väljundnäitajate vahe-eesmärkidest ja eesmärkidest üksnes tegevuste puhul, kus kõik väljundit tootvad meetmed on täies ulatuses rakendatud.

               (3)

               Aruandluskorra lihtsustamiseks, õiguskindluse parandamiseks ja tagamaks, et tulemusraamistikus saab väljundnäitajate vahe-eesmärgi või eesmärgi saavutamist hinnata andmete põhjal, mis kajastavad kõige täpsemini rakendamise edukust, tuleks rakendusmääruse (EL) nr 215/2014 artikli 5 lõiget 3 muuta, et viia kõigile Euroopa struktuuri- ja investeerimisfondidele esitatavad nõuded omavahel kooskõlla.

               (4)

               Kuna noorte tööhõive algatusele eraldati rohkem vahendeid ja algatuse kestust pikendati programmitöö perioodi lõpuni, tuleks rakendusmääruse (EL) nr 215/2014 artikli 7 lõiget 4 muuta, et määrata kindlaks, kuidas eesmärkide saavutamist tuleks hinnata.

               (5)

               Kavandatud meetmete kiire kohaldamise võimaldamiseks peaks käesolev määrus jõustuma järgmisel päeval pärast selle avaldamist Euroopa Liidu Teatajas.

               (6)

               Käesolevas määruses sätestatud meetmed on kooskõlas Euroopa struktuuri- ja investeerimisfondide koordineerimiskomitee arvamusega.

               (7)

               Seepärast tuleks rakendusmäärust (EL) nr 215/2014 vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärust (EL) nr 215/2014 muudetakse järgmiselt:

               1)

               artikli 5 lõige 3 asendatakse järgmisega:
               „3.   Väljundnäitaja vahe-eesmärk ja eesmärk osutavad kas selliste tegevustega saavutatud väärtustele, kus kõik väljundit tootvad meetmed on täies ulatuses rakendatud, kuid mille eest ei ole tingimata tehtud kõiki seotud makseid, või selliste tegevustega saavutatud väärtustele, millega on alustatud, kuid mille puhul teatavad väljundit tootvad meetmed ei ole veel lõpule viidud, või mõlemale.“;

               2)

               artikli 7 lõige 4 asendatakse järgmisega:
               „4.   Kui noorte tööhõive algatuse vahendeid kavandatakse määruse (EL) nr 1304/2013 artikli 18 punkti c kohaselt prioriteetse suuna osana, koostatakse noorte tööhõive algatuse jaoks eraldi tulemusraamistik ning kõnealuse algatuse jaoks kehtestatud vahe-eesmärkide ja eesmärkide saavutamist hinnatakse eraldi prioriteetse suuna ülejäänud osast.“

         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. veebruar 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 320.

      (2)  Komisjoni 7. märtsi 2014. aasta rakendusmäärus (EL) nr 215/2014, millega nähakse ette Euroopa Parlamendi ja nõukogu määruse (EL) nr 1303/2013 (millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta) rakenduseeskirjad seoses kliimamuutuste alase eesmärgi raames antavate toetuste metoodika, tulemusraamistiku vahe-eesmärkide ja eesmärkide kindlaksmääramise ning Euroopa struktuuri- ja investeerimisfondide sekkumiskategooriate nomenklatuuriga (ELT L 69, 8.3.2014, lk 65).


title: Nõukogu rakendusmäärus (EL) 2018/282, 26. veebruar 2018, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias

text:
               26.2.2018

               ET

               Euroopa Liidu Teataja

               LI 54/3

         NÕUKOGU RAKENDUSMÄÄRUS (EL) 2018/282,
   26. veebruar 2018,
   millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 18. jaanuari 2012. aasta määrust (EL) nr 36/2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011, (1) eriti selle artikli 32 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 18. jaanuaril 2012 vastu määruse (EL) nr 36/2012.

               (2)

               Võttes arvesse olukorra tõsidust Süürias ning hiljutisi ministrite vahetusi, tuleks kaks isikut lisada määruse (EL) nr 36/2012 II lisas esitatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid. Lisaks tuleks määruse (EL) nr 36/2012 II lisas esitatud loetelus ajakohastada viie isikuga seotud teavet.

               (3)

               Määruse (EL) nr 36/2012 II lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 36/2012 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. veebruar 2018

            Nõukogu nimel

            eesistuja

         F. MOGHERINI

      (1)  ELT L 16, 19.1.2012, lk 1.

      LISA

                  I.

                  Määruse (EL) nr 36/2012 II lisa A osas („Isikud“) esitatud loetellu lisatakse järgmised kanded:

                              Nimi

                              Tuvastamisandmed

                              Põhjendus

                              Loetellu kandmise kuupäev

                              „258.

                              Mohamed Mazen Ali Yousef
                              ()

                              Sünniaeg: 17. mai 1969
                              Sünnikoht: Damaskuse maapiirkond

                              Tööstusminister. Nimetati ametisse 2018. aasta jaanuaris.

                              26.2.2018

                              259.

                              Imad Abdullah Sara
                              ()

                              Sünniaeg: 1968
                              Sünnikoht: Damaskus, Süüria

                              Informatsiooniminister. Nimetati ametisse 2018. aasta jaanuaris.

                              26.2.2018“

                  II.

                  Määruse (EL) nr 36/2012 II lisa A osas („Isikud“) esitatud loetelus asendatakse järgmised kanded:

                              Nimi

                              Tuvastamisandmed

                              Põhjendus

                              Loetellu kandmise kuupäev

                              „56.

                           Ali (
                                 ) Abdullah (
                                 ) (teise nimega Abdallah) Ayyub (
                                 ) (teise nimega Ayyoub, Ayub, Ayoub, Ayob)

                              Sünniaeg: 1952
                              Sünnikoht: Lattakia, Süüria

                              Kaitseminister. Nimetati ametisse 2018. aasta jaanuaris. Süüria armees kindrali auastmes, teenistuses pärast 2011. aasta maid. Endine Süüria relvajõudude peastaabi ülem. Isik, kes toetab Assadi režiimi ja on vastutav Süüria tsiviilelanike vastu suunatud repressioonide ja vägivalla eest.

                              14.11.2011

                              57.

                           Fahd (
                                 ) (teise nimega Fahid, Fahed) Jasim (
                                 ) (teise nimega Jasem, Jassim, Jassem) al-Furayj (
                                 ) (teise nimega Al-Freij)

                              Sünniaeg: 1. jaanuar 1950
                              Sünnikoht: Hama, Süüria

                              Endine kaitseminister. Endise valitsuse ministrina jagab režiimi vastutust vägivaldsete repressioonide eest tsiviilelanike vastu.

                              14.11.2011

                              212.

                              Ammar Al-Sharif
                              (teise nimega Amar Al-Sharif; Amar Al-Charif; Ammar Sharif; Ammar Charif; Ammar al Shareef; Ammar Sherif; Ammar Medhat Sherif)
                              ()

                              Sünniaeg: 26. juuni 1969
                              Sünnikoht: Lattakia
                              Kodakondsus: Süüria
                              Süüria pass:

                                          passi nr 010312413,

                                          väljaandmise nr: 002–15-L093534,

                                          väljaandmise kuupäev: 14. juuli 2015,

                                          väljaandmise koht: Damaskus, kesklinn,

                                          kehtivuse lõpp: 13. juuli 2021

                                    Riiklik isikukood: 060-10276707

                              Süürias tegutsev Süüria suurettevõtja, tegutseb pangandus-, kindlustus- ja majutussektoris. Byblos Bank Syria asutav partner, Unlimited Hospitality Ltd suuraktsionär ning Solidarity Alliance Insurance Company ja Al-Aqueelah Takaful Insurance Company nõukogu liige.

                              28.10.2016

                              221.

                              Mohammed (teise nimega Mohamed, Muhammad, Mohammad) Ramez Tourjman (teise nimega Tourjuman)
                              ()

                              Sünniaeg: 1966
                              Sünnikoht: Damaskus, Süüria

                              Endine informatsiooniminister. Endise valitsuse ministrina jagab režiimi vastutust vägivaldsete repressioonide eest tsiviilelanike vastu.

                              14.11.2016

                              227.

                              Ahmad al-Hamu (teise nimega al-Hamo)
                              ()

                              Sünniaeg: 1947

                              Endine tööstusminister. Endise valitsuse ministrina jagab režiimi vastutust vägivaldsete repressioonide eest tsiviilelanike vastu.

                              14.11.2016“


title: Nõukogu rakendusmäärus (EL) 2018/281, 26. veebruar 2018, millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed

text:
               26.2.2018

               ET

               Euroopa Liidu Teataja

               LI 54/1

         NÕUKOGU RAKENDUSMÄÄRUS (EL) 2018/281,
   26. veebruar 2018,
   millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 20. septembri 2016. aasta määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed, (1) eriti selle artikli 4 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 20. septembril 2016 vastu määruse (EL) 2016/1686.

               (2)

               Kuna ISIL (Daesh) ja Al-Qaida ning nendega seotud füüsilised ja juriidilised isikud, üksused ja asutused kujutavad endast jätkuvalt ohtu, tuleks määruse (EL) 2016/1686 I lisas olevasse füüsiliste ja juriidiliste isikute, üksuste ja asutuste loetellu lisada veel üks isik.

               (3)

               Määruse (EL) 2016/1686 I lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2016/1686 I lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. veebruar 2018

            Nõukogu nimel

            eesistuja

         F. MOGHERINI

      (1)  ELT L 255, 21.9.2016, lk 1.

      LISA
      Määruse (EL) 2016/1686 I lisasse lisatakse järgmine kanne:

         „A.   Isikud

                     1.

                     Fabien CLAIN (teise nimega Omar); sünniaeg: 30. jaanuar 1978; sünnikoht: Toulouse (Prantsusmaa); kodakondsus: prantsuse; passi number 06AP104665, välja antud 16.1.2006 (aegunud); riikliku ID-kaardi number 150161100206, välja antud 8.1.2015 (kehtiv kuni 7.1.2030).“


title: Komisjoni rakendusmäärus (EL) 2018/291, 26. veebruar 2018, millega muudetakse rakendusmäärust (EL) nr 540/2011 seoses toimeaine bifentriini heakskiitmise tingimustega (EMPs kohaldatav tekst )

text:
               27.2.2018

               ET

               Euroopa Liidu Teataja

               L 55/30

         KOMISJONI RAKENDUSMÄÄRUS (EL) 2018/291,
   26. veebruar 2018,
   millega muudetakse rakendusmäärust (EL) nr 540/2011 seoses toimeaine bifentriini heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud valikut ja artikli 78 lõiget 2,
   ning arvestades järgmist:

               (1)

               Komisjoni rakendusmäärusega (EL) nr 582/2012 (2) kiideti kooskõlas määrusega (EÜ) nr 1107/2009 heaks toimeaine bifentriin ning nõuti, et taotleja, kelle taotluse alusel bifentriin heaks kiideti, esitaks muu hulgas kinnitava teabe jääkmürgisuse kohta sihtliiki mittekuuluvate lülijalgsete suhtes ja nende võime kohta moodustada uusi kolooniaid; samuti nõuti, et taotleja esitaks vee- ja maismaakeskkonnas toimuva võimaliku bioakumulatsiooni ja biomagnifikatsiooni hindamise seirekava.

               (2)

               Taotleja esitas seirekava 29. juulil 2013 ning selle tulemused 31. juulil 2015. Ta esitas 29. juulil 2014 lisateavet, et täita teised nõuded kinnitava teabe esitamise kohta. Need kolm esildist esitati referentliikmesriigile Prantsusmaale nende esitamiseks ettenähtud ajavahemiku jooksul.

               (3)

               Prantsusmaa hindas taotleja esitatud täiendavat teavet ja seirekava. 17. detsembril 2014 esitas ta teistele liikmesriikidele, komisjonile ja Euroopa Toiduohutusametile (edaspidi „toiduohutusamet“) esialgse hindamisaruande lisandina oma hinnangu teiste kinnitavat teavet käsitlevate nõuete täitmiseks esitatud lisateabe kohta ning 3. novembril 2015 seirekava kohta.

               (4)

               Teiste liikmesriikide, taotlejaga ja toiduohutusametiga konsulteeriti ning neil paluti esitada märkusi referentliikmesriigi hinnangu kohta. Toiduohutusamet avaldas bifentriini käsitlevate konsultatsioonide tulemusi kokkuvõtvad tehnilised aruanded 26. märtsil 2015 (3) (teiste kinnitavat teavet käsitlevate nõuete täitmiseks esitatud lisateabe kohta) ja 14. aprillil 2016 (4) (seirekava kohta).

               (5)

               Liikmesriigid ja komisjon vaatasid esialgse hindamisaruande, selle lisandi ning ameti tehnilised aruanded läbi alalises taime-, looma-, toidu- ja söödakomitees ning 26. jaanuaril 2018 vormistati komisjoni lõplik läbivaatamisaruanne bifentriini kohta. Komisjon palus taotlejal esitada bifentriini käsitleva läbivaatamisaruande kohta oma märkused. Taotleja esitas oma märkused ja need on põhjalikult läbi vaadatud.

               (6)

               Komisjon jõudis järeldusele, et esitatud teave ei ole piisav ja selle põhjal ei saa teha järeldust, et teatavate sihtliiki mittekuuluvate lülijalgsete kolooniad moodustuvad kohapeal piisavas ulatuses uuesti, samas kui muid sellise riski vähendamise meetmeid ei ole reaalselt võimalik rakendada. Peale selle ei taga seirekava kindlust, et selle tulemused, mis põhinevad riskivähendusmeetodite mõjude liitmisel, oleksid põllumajandustava suhtes esinduslikud ja et nendest piisaks võimaliku vee- ja maismaakeskkonnas toimuva bioakumulatsiooni ja biomagnifikatsiooni hindamiseks.

               (7)

               Seega, et hoida ära kindlakstehtud suurt riski sihtliiki mittekuuluvate lülijalgsete suhtes ning võtta arvesse bioakumulatsiooni ja biomagnifikatsiooni võimalust vee- ja maismaakeskkonnas, on asjakohane bifentriini kasutamistingimusi veelgi piirata ja lubada seda kasutada ainult püsikonstruktsiooniga kasvuhoonetes.

               (8)

               Seepärast tuleks komisjoni rakendusmääruse (EL) nr 540/2011 (5) lisa vastavalt muuta.

               (9)

               Liikmesriikidele tuleks anda piisavalt aega bifentriini sisaldavate taimekaitsevahendite lubade muutmiseks või tühistamiseks.

               (10)

               Kui liikmesriigid annavad bifentriini sisaldavatele taimekaitsevahenditele ajapikendust määruse (EÜ) nr 1107/2009 artikli 46 kohaselt, peab kõnealune ajavahemik lõppema hiljemalt 19. juunil 2019.

               (11)

               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse lisale.
   Artikkel 2
   Üleminekumeetmed
   Kooskõlas määrusega (EÜ) nr 1107/2009 muudavad liikmesriigid vajaduse korral toimeainena bifentriini sisaldavate taimekaitsevahendite kehtivaid lube või võtavad need tagasi hiljemalt 19. juuniks 2018.
   Artikkel 3
   Ajapikendus
   Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 19. juuniks 2019.
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. veebruar 2018

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Komisjoni 2. juuli 2012. aasta rakendusmäärus (EL) nr 582/2012, millega kiidetakse heaks toimeaine bifentriin kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 173, 3.7.2012, lk 3).

      (3)  EFSA (Euroopa Toiduohutusamet). Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin (Liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne seoses bifentriini pestitsiidina kasutamise riskihindamiseks esitatud kinnitavate andmetega), Euroopa Toiduohutusameti toetav väljaanne 2015:EN-780, 23 lk.

      (4)  EFSA (Euroopa Toiduohutusamet). Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin (Liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne seoses bifentriini pestitsiidina kasutamise riskihindamiseks esitatud kinnitavate andmetega), Euroopa Toiduohutusameti toetav väljaanne 2016:EN-1019, 39 lk.

      (5)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      LISA
      Rakendusmääruse (EL) nr 540/2011 lisa B osas asendatakse bifentriini käsitlevas 23. reas veeru „Erisätted“ tekst järgmisega:

         „A OSA
         Lubatakse kasutada insektitsiidina üksnes püsikonstruktsiooniga kasvuhoonetes.
         B OSA
         Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises taime-, looma-, toidu- ja söödakomitees bifentriini kohta lõplikult vormistatud läbivaatamisaruande järeldusi, eelkõige selle dokumendi I ja II liidet.
         Üldhindamisel peavad liikmesriigid pöörama erilist tähelepanu

                     a)

                     kasvuhoone tingimustes kasutamisest tekkivatele jäätmetele, nagu kondensatsioonivesi, äravool, pinnas ja tehissubstraat, et hoida ära riski veeorganismidele ja muudele sihtrühma mittekuuluvatele organismidele;

                     b)

                     kasvuhoonesse sihipäraselt viidud tolmeldajate mesilaste kaitsele;

                     c)

                     käitlejate ja töötajate kaitsele ning selle tagamisele, et kasutustingimustega nähakse vajaduse korral ette asjakohased isikukaitsevahendid.

               Loa andmise tingimused hõlmavad riskivähendusmeetmeid ja näevad ette taimekaitsevahendite nõuetekohase märgistamise.“


title: Nõukogu rakendusmäärus (EL) 2018/286, 26. veebruar 2018, millega rakendatakse määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid

text:
               27.2.2018

               ET

               Euroopa Liidu Teataja

               L 55/15

         NÕUKOGU RAKENDUSMÄÄRUS (EL) 2018/286,
   26. veebruar 2018,
   millega rakendatakse määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 30. augusti 2017. aasta määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks määrus (EÜ) nr 329/2007, (1) eriti selle artikli 47 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 30. augustil 2017 vastu määruse (EL) 2017/1509.

               (2)

               Määruse (EL) 2017/1509 XIV lisas loetletakse laevad, mis tuleb arestida, kui sanktsioonide komitee on nii määranud. Samuti on seal loetletud laevad, millele on keelatud juurdepääs liidu territooriumil asuvatele sadamatele, kui sanktsioonide komitee on nii määranud.

               (3)

               Nõukogu võttis 26. veebruaril 2018 vastu otsuse (ÜVJP) 2018/293, (2) millega muudetakse nõukogu otsuse (ÜVJP) 2016/849 (3) IV lisa (milles loetletakse sanktsioonide komitee poolt loetellu kantud laevad) struktuuri.

               (4)

               Määruse (EL) 2017/1509 XIV lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2017/1509 XIV lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. veebruar 2018

            Nõukogu nimel

            eesistuja

         F. MOGHERINI

      (1)  ELT L 224, 31.8.2017, lk 1.

      (2)  Vt käesoleva Euroopa Liidu Teataja lk 50.

      (3)  Nõukogu 27. mai 2016. aasta otsus (ÜVJP) 2016/849, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks otsus 2013/183/ÜVJP (ELT L 141, 28.5.2016, lk 79).

      LISA
      Määruse (EL) 2017/1509 XIV lisa asendatakse järgmisega:
      „
            XIV LISA
            Artikli 34 lõikes 2 ja artikli 39 lõike 1 punktis g osutatud laevad ning sanktsioonide komitee määratud kohaldatavad meetmed

                        A.

                        Arestitavad laevad

                        B.

                        Laevad, millel on keelatud sadamasse siseneda

                                    1.

                                       Nimi: PETREL 8

                                    Lisateave
                                    IMO: 9562233. MMSI: 620233000

                                    2.

                                       Nimi: HAO FAN 6

                                    Lisateave
                                    IMO: 8628597. MMSI: 341985000

                                    3.

                                       Nimi: TONG SAN 2

                                    Lisateave
                                    IMO: 8937675. MMSI: 445539000

                                    4.

                                       Nimi: JIE SHUN

                                    Lisateave
                                    IMO: 8518780. MMSI: 514569000

                                    5.

                                       Nimi: BILLIONS NO. 18

                                    Lisateave
                                    IMO: 9191773

                                    6.

                                       Nimi: UL JI BONG 6

                                    Lisateave
                                    IMO: 9114556

                                    7.

                                       Nimi: RUNG RA 2

                                    Lisateave
                                    IMO: 9020534

                                    8.

                                       Nimi: RYE SONG GANG 1

                                    Lisateave
                                    IMO: 7389704

                  “.


title: Komisjoni rakendusmäärus (EL) 2018/288, 19. veebruar 2018, millega muudetakse rakendusmäärust (EL) nr 367/2014, millega kehtestatakse EAGFi kuludeks eraldatav netosaldo

text:
               27.2.2018

               ET

               Euroopa Liidu Teataja

               L 55/18

         KOMISJONI RAKENDUSMÄÄRUS (EL) 2018/288,
   19. veebruar 2018,
   millega muudetakse rakendusmäärust (EL) nr 367/2014, millega kehtestatakse EAGFi kuludeks eraldatav netosaldo
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 16 lõiget 2,
   ning arvestades järgmist:

               (1)

               Komisjoni rakendusmääruses (EL) nr 367/2014 (2) on sätestatud Euroopa Põllumajanduse Tagatisfondi (EAGF) kuludeks eraldatud netosaldo, samuti Euroopa Maaelu Arengu Põllumajandusfondile (EAFRD) vastavalt nõukogu määruse (EÜ) nr 73/2009 (3) artikli 10c lõikele 2, artiklitele 136, 136a ja 136b ning Euroopa Parlamendi ja nõukogu määruse (EL) nr 1307/2013 (4) artikli 7 lõikele 2, artiklile 14 ja artikli 66 lõikele 1 eelarveaastateks 2014–2020 kättesaadavaks tehtud summad.

               (2)

               Vastavalt määruse (EL) nr 1307/2013 artikli 14 lõike 1 neljandale lõigule teatasid Prantsusmaa, Leedu ja Madalmaad komisjonile 1. augustiks 2017 otsusest vaadata 2018. ja 2019. kalendriaasta jaoks läbi oma eelmine otsus kanda teatav protsent otsetoetuste iga-aastaste riiklike ülemmäärade all ette nähtud summadest üle maaelu arengu programmitööle, mida Euroopa Parlamendi ja nõukogu määruse (EL) nr 1305/2013 (5) kohaselt rahastatakse EAFRDst. Asjaomaseid riiklikke ülemmäärasid kohandati komisjoni delegeeritud määrusega (EL) 2018/162 (6).

               (3)

               Vastavalt nõukogu määruse (EL, Euratom) nr 1311/2013 (7) artikli 3 lõikele 1 tuleb kohandada kõnealuse määruse I lisas sätestatud mitmeaastases finantsraamistikus turuga seotud kulude ja otsetoetuste vahe-ülemmäära pärast EAFRD ja otsetoetuste vahelisi ülekandeid kõnealuse määruse artikli 6 lõike 1 kohase tehnilise kohandamise raames.

               (4)

               Nende muudatuste tulemusena on vaja kohandada rakendusmääruses (EL) nr 367/2014 sätestatud EAGFi kuludeks eraldatava netosaldo suurust. Selguse huvides tuleks avaldada ka EAFRD-le kättesaadavaks tehtavad summad.

               (5)

               Seepärast tuleks rakendusmäärust (EL) nr 367/2014 vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 367/2014 lisa asendatakse käesoleva määruse lisa tekstiga.
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. veebruar 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 549.

      (2)  Komisjoni 10. aprilli 2014. aasta rakendusmäärus (EL) nr 367/2014, millega kehtestatakse EAGFi kuludeks eraldatav netosaldo (ELT L 108, 11.4.2014, lk 13).

      (3)  Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, 31.1.2009, lk 16).

      (4)  Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).

      (5)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).

      (6)  Komisjoni 23. novembri 2017. aasta delegeeritud määrus (EL) 2018/162, millega muudetakse Euroopa Parlamendi ja nõukogu määruse (EL) nr 1305/2013 I lisa ning Euroopa Parlamendi ja nõukogu määruse (EL) nr 1307/2013 II ja III lisa (ELT L 30, 2.2.2018, lk 6).

      (7)  Nõukogu 2. detsembri 2013. aasta määrus (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020 (ELT L 347, 20.12.2013, lk 884).

      LISA
      „
            LISA

                        (miljonit eurot, jooksevhindades)

                        Eelarveaasta

                        EAFRD-le kättesaadavaks tehtud summad

                        EAFRDst ülekantavad summad

                        EAGFi kuludeks eraldatud netosaldo

                        Määruse (EÜ) nr 73/2009 artikkel 10b

                        Määruse (EÜ) nr 73/2009 artikkel 136

                        Määruse (EÜ) nr 73/2009 artikkel 136b

                        Määruse (EL) nr 1307/2013 artikkel 66

                        Määruse (EÜ) nr 73/2009 artikli 136a lõige 1 ja määruse (EL) nr 1307/2013 artikli 14 lõige 1

                        Määruse (EL) nr 1307/2013 artikli 7 lõige 2

                        Määruse (EÜ) nr 73/2009 artikli 136a lõige 2 ja määruse (EL) nr 1307/2013 artikli 14 lõige 2

                        2014

                        296,300

                        51,600

                        4,000

                        43 778,100

                        2015

                        51,600

                        4,000

                        621,999

                        499,384

                        44 189,785

                        2016

                        4,000

                        1 138,146

                        108,659

                        573,047

                        43 950,242

                        2017

                        4,000

                        1 174,732

                        111,026

                        572,440

                        44 145,682

                        2018

                        4,000

                        1 184,257

                        110,213

                        571,820

                        44 162,350

                        2019

                        4,000

                        1 491,459

                        111,358

                        571,158

                        43 880,341

                        2020

                        4,000

                        1 507,843

                        112,041

                        570,356

                        43 887,472

                  “


title: Komisjoni rakendusmäärus (EL) 2018/292, 26. veebruar 2018, millega kehtestatakse pädevate asutuste vahelise teabevahetuse ja abistamise korra ning vormide rakenduslikud tehnilised standardid vastavalt Euroopa Parlamendi ja nõukogu määrusele (EL) nr 596/2014 turukuritarvituste kohta (EMPs kohaldatav tekst )

text:
                  27.2.2018

                  ET

                  Euroopa Liidu Teataja

                  L 55/34

            KOMISJONI RAKENDUSMÄÄRUS (EL) 2018/292,
      26. veebruar 2018,
      millega kehtestatakse pädevate asutuste vahelise teabevahetuse ja abistamise korra ning vormide rakenduslikud tehnilised standardid vastavalt Euroopa Parlamendi ja nõukogu määrusele (EL) nr 596/2014 turukuritarvituste kohta
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 16. aprilli 2014. aasta määrust (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ, (1) eriti selle artikli 25 lõiget 9,
      ning arvestades järgmist:

                  (1)

                  Tagamaks et määruse (EL) nr 596/2014 kohaselt pädevateks asutusteks määratud asutused saavad teha koostööd ja vahetada teavet tõhusalt ja õigel ajal ning abistada kõnealuse määruse otstarbel üksteist vastastikku täiel määral, on kohane kehtestada ühine kord ja ühised vormid, mida pädevad asutused kasutavad teabe vahetamiseks ja abistamiseks, sealhulgas abitaotluste esitamiseks, kättesaamise kinnitamiseks ning kõnealustele taotlustele vastamiseks.

                  (2)

                  Kirjalik teabevahetus peaks aitama pädevatel asutustel täita oma ülesandeid. Vajaduse korral võib toimuda ka suuline teabevahetus, sealhulgas enne kirjaliku taotluse saatmist, et esitada teavet peatse abitaotluse kohta ning käsitleda mis tahes küsimusi, mis võivad takistada abi andmist. Kiireloomulistel juhtudel peaks olema lubatud esitada abitaotlus suuliselt, kui olukorra kiireloomulisus ei ole põhjustatud taotlust esitava poole hilinenud tegevusest.

                  (3)

                  Määrusega (EL) nr 596/2014 on kehtestatud, et pädevad asutused peavad vahetama teavet ja andma abi. Abitaotluste puhul tuleks siiski võimaluste piires võtta ütlusi või teha kohapealne kontroll või uurimine ainult juhul, kui ainult teabevahetuse taotlusest ei piisa. Eeldatakse, et pädev asutus on enne teise liikmesriigi pädevale asutusele abitaotluse esitamist võtnud oma jurisdiktsioonis ise kõik meetmed, mis on mõistlikkuse piires teostatavad, kuigi tuleb märkida, et sel asutusel ei pruukinud olla võimalik ammendada enne taotluse esitamist kõiki teabe hankimise meetodeid.

                  (4)

                  Määruse (EL) nr 596/2014 kohaselt tuleks anda omaalgatuslikku abi, sealhulgas vabatahtlikult, kui liikmesriigi pädeva asutuse hinnangul on tal teavet, mis võiks olla teisele pädevale asutusele kasulik.

                  (5)

                  Määruse (EL) nr 596/2014 kohases abitaotluses tuleks esitada piisavalt teavet taotluse sisu, sealhulgas taotluse esitamise põhjuse ja konteksti kohta, et taotlust täitval asutusel oleks võimalik taotlust tõhusalt ja otstarbekalt menetleda. Taotlevale asutusele ei tohiks seada abi saamise eeltingimuseks kahtluse aluseks olevate faktide esitamist, kui küsitud teave on asutusele vajalik tema ülesannete täitmiseks.

                  (6)

                  Lisaks sellele, et abitaotluste esitamiseks ja neile vastamiseks kasutatakse vorme, peaks koostöö kord võimaldama ja soodustama kogu protsessi vältel teabevahetust, konsultatsioone ja suhtlust taotleva asutuse ning taotlust täitva asutuse vahel, tagamaks et teabe- või abitaotlust menetletakse tõhusalt. See kord peaks võimaldama pädevatel asutustel anda üksteisele ka tagasisidet saadud teabe või abi kasulikkuse kohta, selle juhtumi tulemuste kohta, mille puhul abi küsiti, ja kõnealuse teabe või abi andmise käigus tekkinud probleemide kohta.

                  (7)

                  Teabevahetuse ja abistamise kord ja vormid peaksid tagama vahetatud või edastatud teabe konfidentsiaalsuse ning isikuandmete töötlemisel üksikisikute kaitset ja kõnealuste andmete vaba liikumist käsitlevate õigusnormide järgimise.

                  (8)

                  Käesolev määrus põhineb rakenduslike tehniliste standardite eelnõul, mille ESMA on esitanud komisjonile.

                  (9)

                  ESMA ei korraldanud käesoleva määruse aluseks olevate rakenduslike tehniliste standardite eelnõu kohta avatud avalikku konsultatsiooni ega analüüsinud kulusid ega kasu, mis võivad kaasneda asjaomaste pädevate asutuste jaoks ette nähtud korra ja vormide kehtestamisega, kuna see oleks olnud nimetatud standardite ulatuse ja mõjuga võrreldes ebaproportsionaalne, võttes arvesse, et nende adressaadid oleksid üksnes liikmesriikide pädevad asutused, mitte turuosalised.

                  (10)

                  ESMA on küsinud Euroopa Parlamendi ja nõukogu määruse (EL) nr 1095/2010 (2) artikliga 37 loodud väärtpaberituru sidusrühmade kogu arvamust.

                  (11)

                  Selleks et tagada finantsturgude sujuv toimimine ja võttes arvesse, et määrust (EL) nr 596/2014 juba kohaldatakse, on vaja, et käesolev määrus jõustuks ja seda hakataks kohaldama viivitamata,

            ON VASTU VÕTNUD KÄESOLEVA MÄÄRUSE:
      Artikkel 1
      Mõisted
      Käesolevas määruses tähendab „turvaline elektrooniline vahend“ kaabli, raadioside, optilise või muu elektromagnetilise tehnoloogia abil andmete töötlemiseks (sealhulgas digitaalne pakkimine), säilitamiseks ja edastamiseks kasutatavaid elektroonikaseadmeid, mille puhul tagatakse, et edastamise ajal säilib teabe terviklikkus, usaldusväärsus ja konfidentsiaalsus.
      Artikkel 2
      Kontaktpunktid
      1.   Pädevad asutused määravad käesoleva määruse kohaldamiseks kontaktpunktid.
      2.   Pädevad asutused edastavad Euroopa Väärtpaberiturujärelevalvele (edaspidi „ESMA“) kontaktpunktide andmed 30 päeva jooksul alates käesoleva määruse jõustumisest. Nad esitavad ESMA-le vajadust mööda ajakohastatud teabe.
      3.   ESMA peab pädevate asutuste poolt lõike 1 kohaselt määratud kontaktpunktide loetelu ja ajakohastab loetelu vajaduse korral, et pädevad asutused saaksid seda kasutada.
      Artikkel 3
      Abitaotlused
      1.   Taotlev asutus esitab abitaotluse kirjalikult posti või faksi teel või turvalise elektroonilise vahendi abil. Ta adresseerib taotluse artikli 2 kohaselt taotlust täitva asutuse määratud kontaktpunktile.
      2.   Pädev asutus kasutab abitaotluse esitamiseks I lisas esitatud vormi ja teeb järgmist:

                  a)

                  täpsustab üksikasjaliku teabe, mida taotlev asutus taotlust täitvalt asutuselt soovib;

                  b)

                  täpsustab vajaduse korral saadava teabe konfidentsiaalsusega seotud küsimused.

            3.   Taotlev asutus võib taotlusele lisada dokumendi või tõendusmaterjali, mida peetakse taotluse toetamise seisukohast vajalikuks.
      4.   Kiireloomulistel juhtudel võib taotlev asutus esitada abitaotluse suuliselt. Kui taotlust täitva asutusega pole vastupidises kokku lepitud, siis kinnitatakse suuline taotlus seejärel viivitamata kirjalikult, kasutades selleks lõikes 1 osutatud meetodit.
      Artikkel 4
      Teade taotluse kättesaamise kohta
      Taotlust täitev asutus saadab kirjaliku abitaotluse laekumisest kümne tööpäeva jooksul posti või faksi teel või turvalise elektroonilise vahendi abil teate taotluse kättesaamise kohta artikli 2 kohaselt määratud kontaktpunktile, välja arvatud juhul, kui taotluses on määratud teisiti. See kättesaamisteade esitatakse II lisas sätestatud vormil ja see sisaldab võimaluse korral hinnangulist vastamiskuupäeva.
      Artikkel 5
      Abitaotlusele vastamine
      1.   Taotlust täitev asutus vastab abitaotlusele kirjalikult posti või faksi teel või turvalise elektroonilise vahendi abil. Vastus adresseeritakse artikli 2 kohaselt määratud kontaktpunktile, kui taotluses ei ole ette nähtud teisiti.
      2.   Taotlust täitev asutus vastab abitaotlusele III lisas sätestatud vormi abil ja teeb järgmist:

                  a)

                  kui tal on kahtlusi küsitud teabe täpse sisu suhtes, küsib ta võimalikult kiiresti mis tahes vormis selgitusi;

                  b)

                  võtab oma volituste piires kõik võimalikud meetmed, et küsitud abi anda;

                  c)

                  rahuldab abitaotlused viivitamata ja viisil, millega on tagatud, et kõik vajalikud reguleerivad meetmed kulgeksid otstarbekalt, võttes arvesse taotluse keerukust ja vajadust kaasata kolmandaid isikuid või muid pädevaid asutusi.

            3.   Kui taotlust täitev asutus keeldub pärast abitaotluse saamist täielikult või osaliselt tegutsemast, siis teatab ta taotlevale asutusele oma otsusest kas suuliselt või kirjalikult võimalikult kiiresti. Taotlust täitev asutus esitab ka lõike 1 kohaselt kirjaliku vastuse, milles ta märgib määruse (EL) nr 596/2014 artikli 25 lõikes 2 sätestatud erandid, millele ta on oma keeldumise puhul tuginenud.
      Artikkel 6
      Abitaotluste saatmise ja töötlemise kord
      1.   Taotlev asutus ja taotlust täitev asutus suhtlevad omavahel abitaotluse ja sellele antava vastuse asjus kõige otstarbekamal viisil, võttes nõuetekohaselt arvesse konfidentsiaalsuse kaalutlusi, suhtluse kiirust, edastatava materjali mahtu ja seda, kui hõlpsalt taotlev asutus teabele juurde pääseb. Eelkõige vastab taotlev asutus kiiresti taotlust täitva asutuse küsimustele, milles palutakse selgitusi.
      2.   Kui taotlust täitev asutus saab teada asjaoludest, mille tõttu võib tema hinnanguline vastamiskuupäev viibida rohkem kui kümme tööpäeva, siis teatab ta sellest viivitamata taotlevale asutusele.
      3.   Kui see on asjakohane, siis esitab taotlust täitev asutust korrapärast tagasisidet menetlemisel oleva taotluse puhul tehtud edusammude kohta, sealhulgas taotlevale asutusele vastuse esitamise läbivaadatud hinnangulised tähtpäevad.
      4.   Kui taotlev asutus on määratlenud taotluse kiireloomulisena, siis konsulteerivad pädevad asutused üksteisega taotlust täitva asutuse poolt taotlevale asutusele ajakohastatud teabe esitamise sageduse asjus.
      5.   Taotlust täitev asutus ja taotlev asutus teevad koostööd kõigi taotluse täitmisel tekkida võivate probleemide lahendamiseks.
      Artikkel 7
      Isikult ütluste võtmise taotluste kord
      1.   Kui taotleva asutuse taotlus hõlmab juurdluse või uurimise käigus isikutelt ütluste võtmist, peavad taotlust täitev asutus ja taotlev asutus kooskõlas kehtivate õiguspiirangute ja kõigi menetlusnõuete erinevustega hindama ja arvesse võtma järgmist:

                  a)

                  selliste isikute õigused, kellelt ütlusi võtta soovitakse, sealhulgas vajaduse korral enesesüüstamisega seotud küsimused;

                  b)

                  taotleva asutuse töötajate osalemise laad (vaatlejatena või aktiivsete osalistena);

                  c)

                  taotlust täitva asutuse ja taotleva asutuse töötajate roll ütluste võtmises;

                  d)

                  kas isik, kellelt ütlusi võtta soovitakse, omab õigust kasutada seadusliku esindaja abi, ning kui see on nii, siis esindaja osutatava abi ulatus ütluste võtmise kestel, sealhulgas seoses ütluste salvestamise või ütluste kohta koostatavate aruannetega;

                  e)

                  kas ütlusi antakse vabatahtlikult või sunniviisiliselt (nende eristamise korral);

                  f)

                  kas isik, kellelt ütlusi võtta soovitakse, on taotluse esitamise ajal olemasoleva teabe põhjal tunnistaja või kahtlusalune (nende eristamise korral);

                  g)

                  kas taotluse esitamise ajal olemasoleva teabe kohaselt võidakse või plaanitakse ütlusi kasutada kriminaalmenetluses;

                  h)

                  ütluste vastuvõetavus taotleva asutuse jurisdiktsioonis;

                  i)

                  ütluste salvestamine ja selle suhtes kohaldatavad menetlused, sealhulgas kas tegemist on ütluste andmise ajal tehtud või kokkuvõtliku kirjaliku protokolliga või helisalvestise või audiovisuaalsalvestisega;

                  j)

                  kord, mille alusel tõendatakse või kinnitatakse ütlust andvate isikute ütlusi, sealhulgas kas see toimub pärast ütluste andmist, ning

                  k)

                  kord, mille alusel taotlust täitev asutus edastab ütlused taotlevale asutusele, sealhulgas edastamise vorm ja aeg.

            2.   Taotlust täitev asutus ja taotlev asutus tagavad, et kehtestatud on kord, mis võimaldab nende töötajatel tõhusalt tegutseda, sealhulgas leppida kokku lisateabes, mis võib olla vajalik, sealhulgas järgmine:

                  a)

                  ajakava;

                  b)

                  loetelu küsimustest, mis tuleb esitada isikule, kellelt ütlusi võetakse;

                  c)

                  reisikorraldus, sealhulgas selle tagamine, et taotlust täitev asutus ja taotlev asutus saavad enne ütluste võtmist juhtumi arutamiseks kohtuda, ning

                  d)

                  keelte kasutamise kord.

            Artikkel 8
      Uurimiste või kohapealsete kontrollide taotluste esitamise kord
      1.   Kui määruse (EL) nr 596/2014 artikli 25 lõike 6 kohaselt esitatakse uurimise või kohapealse kontrolli taotlus, siis konsulteerivad taotlev asutus ja taotlust täitev asutus teineteisega küsimuses, kuidas on kõige parem abitaotlust täita, võttes arvesse määruse (EL) nr 596/2014 artikli 25 lõike 6 kolmanda lõigu punkte a–e, sealhulgas küsimuses, millised eelised on ühisel uurimisel ja ühisel kohapealsel kontrollil.
      2.   Taotlust täitev asutus hoiab taotlevat asutust uurimise või kohapealse kontrolli käiguga kursis ja esitab tulemused taotlevale asutusele piisavalt aegsasti.
      3.   Otsustades selle üle, kas tuleks algatada ühine uurimine või ühine kohapealne kontroll, võtavad taotlev asutus ja taotlust täitev asutus arvesse vähemalt järgmist:

                  a)

                  taotleva asutuse esitatud abitaotluse sisu, sealhulgas võimalikud ettepanekud selle kohta, kas uurimist või kohapealset kontrolli oleks asjakohane teha ühiselt;

                  b)

                  kas asutused uurivad ise eraldi küsimusi, millel on piiriülene mõju, ja kas nende küsimustega tegelemiseks oleks kohasem teha koostööd;

                  c)

                  nende jurisdiktsioonides kehtiv õigus- ja regulatiivne raamistik, tagamaks, et mõlemal asutusel on selge ettekujutus ühisuurimist või ühist kohapealset kontrolli ja neile järgnevaid võimalikke menetlusi mõjutavatest seaduslikest ja muudest piirangutest, sealhulgas kõik „ne bis in idem“ põhimõttega seonduvad küsimused;

                  d)

                  uurimiseks või kohapealseks kontrolliks vajalik haldus ja juhtimine;

                  e)

                  tõenäosus, et faktide väljauurimises jõutakse kokkuleppele;

                  f)

                  vahendite eraldamine ja uurimise või kohapealse kontrolli läbiviimise eest vastutavate töötajate määramine;

                  g)

                  võimalus koostada asutuste ühine tegevuskava ja iga asutuse tehtava töö ajakava;

                  h)

                  mõlema asutuse poolt ühiselt või eraldi võetavate meetmete kindlaksmääramine;

                  i)

                  kogutud teabe vastastikune jagamine ja aruandlus eraldi võetud meetmete tulemuste kohta ning

                  j)

                  muud juhtumipõhised küsimused.

            4.   Kui taotlev asutus ja taotlust täitev asutus otsustavad läbi viia ühise kohapealse kontrolli või ühise uurimise, teevad nad järgmist:

                  a)

                  lepivad kokku selle läbiviimises ja lõpetamises;

                  b)

                  peavad jooksvalt dialoogi, et koordineerida teabe kogumist ja asjaolude tuvastamist;

                  c)

                  teevad ühisuurimise või ühise kohapealse kontrolli käigus tihedat koostööd;

                  d)

                  annavad seadusega lubatud määral üksteisele vastastikust abi järgnevates täitemenetlustes, sealhulgas koordineerides ühisuurimise või ühise kohapealse kontrolli tulemusega seotud menetlusi või muid täitmise tagamise meetmeid (haldus-, tsiviil- või kriminaalmenetlused) või vajaduse korral kokkuleppele jõudmise võimalusi;

                  e)

                  teevad kindlaks konkreetsed õigusnormid, mis reguleerivad ühise uurimise või ühise kohapealse kontrolli sisu;

                  f)

                  kui see on asjakohane, kaaluvad vähemalt järgmist:

                              1)

                              ühise tegevuskava koostamine, milles täpsustatakse muu hulgas võetavate meetmete sisu, laad ja ajakava, sealhulgas kummagi asutuse vahe-eesmärgid ja vastutusala töö tulemuste saavutamisel, ning võetakse arvesse nende vastavaid prioriteete;

                              2)

                              uurimis- või täitemeetmete või muude menetlustega, sealhulgas uurimise all olevate isikute õigustega seotud menetluste erinevuste ja õiguslike piirangute tuvastamine ja hindamine;

                              3)

                              uurimismenetlust ja samuti täitemenetlust mõjutada võivate kutsesaladusega seotud sätete, sealhulgas enesesüüstamise tuvastamine ja hindamine;

                              4)

                              avalikkuse ja pressiga suhtlemise strateegia ning

                              5)

                              milleks vahetatavat teavet kasutada kavatsetakse.

            Artikkel 9
      Trahvide sissenõudmisel abistamise kord
      1.   Kui esitatakse trahvi sissenõudmise abitaotlus vastavalt määruse (EL) nr 596/2014 artikli 25 lõikele 6, siis konsulteerivad taotlev asutus ja taotlust täitev asutus üksteisega, et leida parim viis taotluse tulemuslikuks rahuldamiseks. Asutused võtavad arvesse meetmeid, mida taotlev asutus on oma jurisdiktsioonis juba võtnud, ja taotlust täitva asutuse riiklikku trahvide sissenõudmise raamistikku.
      2.   Taotlust täitev asutus annab kooskõlas kohaldatava siseriikliku õigusega abi või teavet, mida on käesoleva artikli kohaldamisel küsitud. Kui soovitud abi võib anda või teavet võib omada taotlust täitva asutuse liikmesriigi muu asutus või asjaomane organ, siis pakub taotlust täitev asutus liikmesriigi õiguse kohaselt taotlevale asutusele teavet, mis on vajalik, et luua otsekontakt taotleva asutuse ning selle muu asutuse või organi vahel, kellel võib olla küsitud teavet.
      Artikkel 10
      Omaalgatuslik teabevahetus
      1.   Selleks et edastada omaalgatuslikult teavet määruse (EL) nr 596/2014 artikli 16 lõike 4 ja artikli 25 lõike 5 kohaselt või kui pädeval asutusel on teavet, mis tema hinnangul võiks aidata teisel pädeval asutusel täita oma ülesandeid määruse (EL) nr 596/2014 kohaselt, siis edastab ta selle teabe kirjalikult posti või faksi teel või turvalise elektroonilise vahendi abil artikli 2 kohaselt määratud pädeva asutuse kontaktpunktile.
      2.   Kui teavet saatva pädeva asutuse hinnangul tuleks teave edastada kiirkorras, siis võib ta teatada sellest teisele asutusele suuliselt, tingimusel et seejärel edastatakse teave viivitamata ka kirjalikult.
      3.   Omal algatusel esitatavat teavet edastades kasutab pädev asutus IV lisas esitatud vormi, pöörates eritähelepanu teabe konfidentsiaalsusega seotud küsimustele.
      Artikkel 11
      Teabe piirangud ja lubatud kasutusviisid
      1.   Taotlev asutus ja taotlust täitev asutus lisavad igasse abitaotlusesse, abitaotlusele antud vastusesse või omaalgatuslikult edastatud teabesse sobiliku konfidentsiaalsushoiatuse kooskõlas lisades esitatud vormidega.
      2.   Kui taotlust täitev asutus peab taotluse rahuldamiseks avalikustama asjaolu, et taotlev asutus on taotluse esitanud, avalikustab taotlust täitev asutus selle üksnes pärast seda, kui ta on arutanud nõutava avalikustamise laadi ja ulatust taotleva asutusega ning saanud selleks taotleva asutuse nõusoleku. Kui taotlev asutus ei anna avalikustamiseks oma nõusolekut, siis jätab taotlust täitev asutus taotluse rahuldamata ja taotlev asutus võib oma taotluse tagasi võtta või peatada, kuni ta saab avalikustamiseks oma nõusoleku anda.
      3.   Artikli 10 kohaselt esitatavat teavet kasutatakse ainult selleks, et tagada määruse (EL) nr 596/2014 nõuete järgimine või täitmine, muu hulgas ka selleks, et algatada või viia ellu kriminaal-, haldus-, tsiviilõiguslikke või distsiplinaarmenetlusi, mis põhinevad kõnealuse määruse sätete rikkumisel, või anda nende menetluste elluviimisel abi.
      Artikkel 12
      Jõustumine ja kohaldamine
      Käesolev määrus jõustub järgmisel päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 26. veebruar 2018

               Komisjoni nimel

               president

            Jean-Claude JUNCKER

         (1)  ELT L 173, 12.6.2014, lk 1.

         (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

         I LISA
         Tekst pildi

            Abitaotluse vorm
            Abitaotlus
            Viitenumber:
            Kuupäev:
            Lisad: [Märkida lisatud dokumentide / tõendavate dokumentide arv]
            Üldine teave
            SAATJA:
            Liikmesriik:
            Taotlev asutus:
            Juriidiline aadress:
            [Märkida komisjoni rakendusmääruse (EL) 2018/292 artikli 2 kohaselt määratud kontaktpunkti või käesolevat taotlust menetlevaks kontaktpunktiks määratud allpool nimetatud isiku kontaktandmed]
            Nimi:
            Telefoninumber:
            E-posti aadress:
            SAAJA:
            Liikmesriik:
            Taotlust täitev asutus:
            Juriidiline aadress:
            [Lisada komisjoni määruse (EL) 2018/292 artikli 2 kohaselt määratud kontaktpunkti kontaktandmed]
            Nimi:
            Telefoninumber:
            E-posti aadress:
            Lugupeetud [Märkida nimi]
            Kooskõlas komisjoni rakendusmääruse (EL) 2018/292 artikliga 3 on vaja Teie abi seoses allpool üksikasjalikult kirjeldatud küsimus(t)ega.
            Palume Teil anda abi hiljemalt [Märkida vastuse orienteeruv kuupäev, ja kui tegu on kiireloomulise taotlusega, märkida teabe esitamise tähtaeg], või kui see ei ole võimalik, palume anda teada, millal Teil on eelduste kohaselt võimalik meid aidata.

         Tekst pildi

            Abitaotluse liik
            Teha vastava(te)sse kasti(desse) märge
            1. Teabe esitamine
            2. Ütluste võtmine
            3. Uurimise alustamine
            4. Kohapealne kontroll
            5. Trahvide sissenõudmine
            6. Muud liiki abi
            (näiteks vara arestimine või külmutamine, luba muuks kasutamiseks või edasiandmiseks vms)
            Abitaotluse põhjused
            [Märkida, milliste valdkondlike õigusaktide sätete kohaselt on taotlev asutus pädev seda küsimust käsitlema]
            Taotlus käsitleb abi seoses
            [Kirjeldada taotluse sisu ja märkida, millisel eesmärgil abi soovitakse, esitada taustteave taotluse aluseks oleva uurimise kohta ja selgitus selle kohta, kuidas abi aitab taotlejat tema ülesannete täitmisel]
            Täienduseks
            [Varasemate taotluste olemasolu korral esitada nende tuvastamist võimaldavad andmed]
            1. Teabe esitamine
            a) Kirjeldage üksikasjalikult soovitud konkreetset teavet ja põhjuseid, miks Te arvate selle kasuliku olevat, ning kui see on teada, esitage loetelu isikutest, kelle käsutuses soovitud teave arvatakse olevat, või kohtadest, kust sellist teavet on võimalik saada.

         Tekst pildi

            b) Kui taotlus käsitleb konkreetse finantsinstrumendiga tehtud korraldust või tehingut, esitage järgmised andmed.
            Instrumendi tunnuskood:
            [Märkida finantsinstrumendi täpne kirjeldus, sealhulgas mis tahes kohaldav standardne tunnuskood, näiteks ISIN kood või AII kood]
            Isikuandmed:
            [Märkida korralduse või tehinguga seotud isiku andmed, sealhulgas finantsinstrumendiga tegeleva isiku andmed või selle isiku andmed, kelle nimel tehing on toimunud, ning mis tahes tunnuskood, näiteks juriidilise isiku tunnus (LEI kood) või kliendi tunnuskood vastavalt Eurooa Parlamendi ja nõukogu 15. mai 2014. aasta määrusele (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012]
            Kuupäevad:
            [Märkida ajavahemik, mille jooksul nende finantsinstrumentidega seotud korraldused või tehingud toimusid, ja kui tegu on märkimisväärselt pika perioodiga, põhjused, miks on vajalik kogu nimetatud periood]
            c) Kui taotlus käsitleb teavet ühe isiku majandus- või muu tegevuse kohta, esitage võimalikult täpne teave, et oleks võimalik ajaomane isik kindlaks teha.
            d) Kui esineb erikaalutlusi seoses taotletava teabe tundlikkusega, märkige, mil viisil taotluses sisalduv teave on tundlik, ja kõik konkreetsed ettevaatusabinõud, mis tuleb teabe kogumiseks uurimiskaalutlustel tarvitusele võtta.
            e) Esitage kogu olemasolev lisateave.
            [Kas taotluse esitaja on olnud seoses taotluse sisuga kontaktis mõne asutuse või õiguskaitseasutusega taotlust täitva asutuse liikmesriigis või mis tahes muu asutusega, kelle kohta taotleval asutusel on teada, et ta on aktiivselt huvitatud taotluse sisust, või kavatseb sellisesse kontakti astuda.]
            f) Kui tegu on kiireloomulise taotlusega ja kui määratakse tähtpäev(ad), esitage täielik selgitus taotluse kiireloomulisuse kohta ja kõigi tähtpäevade kohta, milleks taotlev asutus teabe esitamist on palunud.

         Tekst pildi

            2. Ütluste võtmine
            Märkige järgmine.
            a) Võetavate ütluste laad:
            [Märkida, millist laadi ütlust soovitakse, näiteks kinnitus või muud õiguslikud juhised, ning vajaduse korral kas vabatahtlikult või sunniviisiliselt]
            b) Ütluste võtmise põhjus ja eesmärk:
            c) Isiku(te) nimi/nimed, kellelt ütlusi võtta soovitakse:
            [Märkida üksikandmed isikute kohta, kellelt ütlusi võtta soovitakse, sealhulgas vajaduse korral isiku ametikoht ja ettevõte, et taotlust täitval asutusel oleks võimalik alustada ütluse võtmise korraldamist, sealhulgas kohalekutsumise menetlust, kui see on asjakohane.]
            d) Üksikasjalik taotletava teabe kirjeldus, sealhulgas esialgne küsimuste loetelu (kui see on taotluse esitamise ajal olemas).
            e) Igasugune potentsiaalselt kasulik lisateave:
            [Kas taotleva asutuse töötajad soovivad ütluste võtmisel osaleda, üksikandmed taotleva asutuse osalevate töötajate kohta, ning kui see on asjakohane, kirjeldus kõigi õiguslike ja menetlusnõuete kohta, mis tuleb täita, et tagada vestluse käigus antud ütluste vastuvõetavus taotleva asutuse jurisdiktsioonis]
            3. Uurimise või ühisuurimise algatamine
            Kui taotlus käsitleb uurimise algatamist taotleva asutuse nimel, esitage teave, mis võimaldab taotlust täitval asutusel hinnata, kas ta võib olla huvitatud ühisuurimisest, sealhulgas taotleva asutuse ettepanek uurimiseks, selle põhjused ja eeldatav kasu, mida taotlust täitev asutus sellest saab.
            [Sealhulgas kogu asjakohane teave, mida taotlust täitev asutus vajab, et anda vajalikku abi uurimise või ühisuurimise algatamise näol, nagu on asjakohane]

         Tekst pildi

            4. Kohapealse kontrolli või ühiskontrolli algatamine
            Kui taotlus käsitleb kohapealse kontrolli algatamist taotleva asutuse nimel, esitage teave, mis võimaldab taotlust täitval asutusel hinnata, kas ta võib olla huvitatud ühisest kohapealsest kontrollist, sealhulgas taotleva asutuse ettepanek kontrolliks, selle põhjused ja eeldatav kasu, mida taotlust täitev asutus sellest saab.
            [Sealhulgas kogu asjakohane teave, mida taotlust täitev asutus vajab, et anda vajalikku abi kohapealse kontrolli või ühiskontrolli algatamise näol, nagu on asjakohane]
            Käesolevas taotluses sisalduvat teavet hoitakse konfidentsiaalsena kooskõlas komisjoni rakendusmääruse (EL) 2018/292 artikliga 11 ja määruse (EL) nr 596/2014 artikliga 27. Kõikide taotluses sisalduvate isikuandmete puhul järgitakse määruse (EL) nr 596/2014 artikli 28 nõudeid.
            Kui Teil on selle taotluse kohta küsimusi, siis on Teie kontaktisik [Märkida kontaktisiku nimi ja kontaktandmed: telefoninumber, e-posti aadress]
            Lugupidamisega
            [Nimi ja allkiri]

         II LISA
         Tekst pildi

            Abitaotluse kättesaamise teate vorm
            Teade abitaotluse kättesaamise kohta
            Viitenumber:
            Kuupäev:
            SAATJA:
            Liikmesriik:
            Taotlust täitev asutus:
            Juriidiline aadress:
            [Märkida komisjoni rakendusmääruse (EL) 2018/292 artikli 2 kohaselt määratud kontaktpunkti või käesolevat taotlust menetlevaks kontaktpunktiks määratud allpool nimetatud isiku kontaktandmed]
            Nimi:
            Telefoninumber:
            E-posti aadress:
            SAAJA:
            Liikmesriik:
            Taotlev asutus:
            Juriidiline aadress:
            [Märkida komisjoni rakendusmääruse (EL) 2018/292 artikli 2 kohaselt määratud kontaktpunkti kontaktandmed, välja arvatud juhul, kui taotlev asutus on määranud teisiti]
            Nimi:
            Telefoninumber:
            E-posti aadress:
            Lugupeetud [Märkida nimi]
            Kooskõlas komisjoni rakendusmääruse (EL) 2018/292 artikliga 4 teatame käesolevaga, et oleme saanud [Märkida kuupäev] kätte Teie abitaotluse viitenumbriga [Märkida abitaotluse viitenumber].
            Asutuses [Märkida taotlust täitva asutuse nimi] tegeleb/tegelevad Teie taotlusega [Märkida nimi, telefoninumber, e-posti aadress].
            Eeldatav vastamise kuupäev:
            Lugupidamisega
            [Nimi ja allkiri]

         III LISA
         Tekst pildi

            Abitaotlusele vastamise vorm
            Vastus abitaotlusele
            Viitenumber:
            Kuupäev:
            Lisad: [Märkida lisatud dokumentide/tõendavate dokumentide arv]
            Üldine teave
            SAATJA:
            Liikmesriik:
            Taotlust täitev asutus:
            Juriidiline aadress:
            [Märkida komisjoni rakendusmääruse (EL) 2018/292 artikli 2 kohaselt määratud kontaktpunkti või käesolevat taotlust menetlevaks kontaktpunktiks määratud allpool nimetatud isiku kontaktandmed]
            Nimi:
            Telefoninumber:
            E-posti aadress:
            SAAJA:
            Liikmesriik:
            Taotlev asutus:
            Juriidiline aadress:
            [Märkida komisjoni rakendusmääruse (EL) 2018/292 artikli 2 kohaselt määratud kontaktpunkti kontaktandmed, välja arvatud juhul, kui taotlev asutus on määranud teisiti]
            Nimi:
            Telefoninumber:
            E-posti aadress:
            Lugupeetud [Märkida nimi]
            Kooskõlas komisjoni rakendusmääruse (EL) 2018/292 artikliga 5 teatame, et oleme Teie [pp.kk.aaaa] taotlust viitenumbriga [Märkida taotluse viitenumber] käsitlenud.
            Kogutud teave
            [Kui soovitud teave on kokku kogutud, esitage see siin või selgitage, kuidas see esitatakse]

         Tekst pildi

            Esitatud teave on konfidentsiaalne ja see avaldatakse asutusele [Märkida taotleva asutuse nimi] kooskõlas [Märkida kohaldatava sektoripõhise õigusakti säte] ning tingimusel, et teave jääb konfidentsiaalseks kooskõlas komisjoni rakendusmääruse (EL) 2018/292 artikliga 11 ja määruse (EL) nr 596/2014 artikliga 27.
            [Märkida taotleva asutuse nimi] peab teabe lubatud kasutusviiside puhul järgima komisjoni rakendusmääruse (EL) 2018/292 artikli 11 nõudeid ning isikuandmete töötlemise ja edastamise puhul määruse (EL) nr 596/2014 artikli 28 nõudeid.
            Kui [Märkida taotleva asutuse nimi] kavatseb kasutada või avaldada käesolevas vastuses esitatud teavet taotluses märgitust muul otstarbel, mis jääb siiski määruse (EL) nr 596/2014 kohaldamisalasse, siis annab [Märkida taotleva asutuse nimi] sellest teada asutusele [Märkida taotlust täitva asutuse nimi], kellel on kümme tööpäeva, et esitada sellise kasutamise või avaldamise suhtes vastuväide määruse (EL) nr 596/2014 artikli 25 lõikes 2 osutatud tingimustel.
            Kui [Märkida taotleva asutuse nimi] kavatseb kasutada käesolevas vastuses esitatud teavet või selle avaldada mis tahes otstarbel, mis jääb määruse (EL) nr 596/2014 kohaldamisalast välja, siis annab ta sellest teada asutusele [Märkida taotlust täitva asutuse nimi], ning kui ei kohaldata määruse (EL) nr 596/2014 artikli 27 lõikes 3 osutatud erandit, hangib asutuse [Märkida taotlust täitva asutuse nimi] nõusoleku. Kui [Märkida taotlust täitva asutuse nimi] on teabe niisuguse kasutamise või avaldamisega nõus, siis võib ta kehtestada selle suhtes tingimusi.
            Lugupidamisega
            [Nimi ja allkiri]

         IV LISA
         Tekst pildi

            Omaalgatusliku abi andmise vorm
            Omaalgatuslik abi
            Viitenumber:
            Kuupäev:
            Lisad: [Märkida lisatud dokumentide/tõendavate dokumentide arv]
            Üldine teave
            SAATJA:
            Liikmesriik:
            Edastav asutus:
            Juriidiline aadress:
            [Märkida komisjoni määruse (EL) 2018/292 artikli 2 kohaselt määratud kontaktpunkti kontaktandmed]
            Nimi:
            Telefoninumber:
            E-posti aadress:
            SAAJA:
            Liikmesriik:
            Vastuvõttev asutus:
            Juriidiline aadress:
            [Märkida komisjoni määruse (EL) 2018/292 artikli 2 kohaselt määratud kontaktpunkti kontaktandmed]
            Nimi:
            Telefoninumber:
            E-posti aadress:
            Lugupeetud [Märkida nimi]
            Esitame Teile komisjoni rakendusmääruse (EL) 2018/292 artikli 10 kohaselt järgmise teabe, mis võib meie hinnangul aidata Teil täita oma kohustusi.
            Esitatud teave
            [Märkida siia üksikasjalik teave, sealhulgas vajaduse korral lisatud tõendavate dokumentide või materjalide kirjeldus]

         Tekst pildi

            Esitatud teave on konfidentsiaalne ja see avaldatakse asutusele [Märkida omaalgatuslikult esitatud teavet saava asutuse nimi] kooskõlas määruse (EL) nr 596/2014 artikliga 25 ning tingimusel, et teave jääb konfidentsiaalseks kooskõlas komisjoni rakendusmääruse (EL) 2018/292 artikliga 11 ja määruse (EL) nr 596/2014 artikliga 27.
            [Märkida omaalgatuslikult esitatud teavet saava asutuse nimi] peab teabe lubatud kasutusviiside puhul järgima komisjoni rakendusmääruse (EL) 2018/292 artikli 11 nõudeid ning isikuandmete töötlemise ja edastamise puhul määruse (EL) nr 596/2014 artikli 28 nõudeid.
            Kui [Märkida omaalgatuslikult esitatud teavet saava pädeva asutuse nimi] kavatseb saadud teavet kasutada või selle avaldada komisjoni rakendusmääruse (EL) 2018/292 artikli 11 lõikes 3 märgitust muul otstarbel, siis annab ta sellest teada asutusele [Märkida omaalgatuslikult teavet esitava pädeva asutuse nimi], ning kui ei kohaldata määruse (EL)nr 596/2014 artikli 27 lõikes 3 osutatud erandit, hangib asutuse [Märkida omaalgatuslikult teavet esitava pädeva asutuse nimi] nõusoleku. Kui [Märkida omaalgatuslikult teavet esitava pädeva asutuse nimi] on teabe niisuguse kasutamise või avaldamisega nõus, siis võib ta kehtestada selle suhtes tingimusi.
            Lugupidamisega
            [Nimi ja allkiri]


title: Komisjoni rakendusmäärus (EL) 2018/287, 15. veebruar 2018, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Salchichón de Vic“ / „Llonganissa de Vic“ (KGT))

text:
               27.2.2018

               ET

               Euroopa Liidu Teataja

               L 55/17

         KOMISJONI RAKENDUSMÄÄRUS (EL) 2018/287,
   15. veebruar 2018,
   millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Salchichón de Vic“ / „Llonganissa de Vic“ (KGT))
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Määruse (EL) nr 1151/2012 artikli 53 lõike 1 esimese lõigu kohaselt vaatas komisjon läbi Hispaania taotluse saada heakskiit komisjoni määruse (EÜ) nr 2601/2001 (2) alusel registreeritud kaitstud geograafilise tähise „Salchichón de Vic“ / „Llonganissa de Vic“ spetsifikaadi muudatusele.

               (2)

               Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas
                   (3).

               (3)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

         ON VASTU VÕTNUD KÄESOLEVA MÄÄRUSE:
   Artikkel 1

      Euroopa Liidu Teatajas avaldatud nimetuse „Salchichón de Vic“ / „Llonganissa de Vic“ (KGT) spetsifikaadi muudatus kiidetakse heaks.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. veebruar 2018

            Komisjoni nimel

            presidendi eest

            komisjoni liige

         Phil HOGAN

      (1)  ELT L 343, 14.12.2012, lk 1.

      (2)  Komisjoni 28. detsembri 2001. aasta määrus (EÜ) nr 2601/2001, millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja geograafiliste tähiste registrisse, mis on ette nähtud nõukogu määruses (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta) lisa (EÜT L 345, 29.12.2001, lk 47).

      (3)  ELT C 368, 28.10.2017, lk 10.


title: Komisjoni rakendusmäärus (EL) 2018/296, 27. veebruar 2018, milles käsitletakse toimeaine Reynoutria sachalinensis'e ekstrakti heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst )

text:
               28.2.2018

               ET

               Euroopa Liidu Teataja

               L 56/31

         KOMISJONI RAKENDUSMÄÄRUS (EL) 2018/296,
   27. veebruar 2018,
   milles käsitletakse toimeaine Reynoutria sachalinensis'e ekstrakti heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
   ning arvestades järgmist:

               (1)

               Ühendkuningriik sai 3. novembril 2011 ettevõtjalt Marrone Bio innovations määruse (EÜ) nr 1107/2009 artikli 7 lõike 1 kohase taotluse toimeaine Reynoutria sachalinensis'e ekstrakti heakskiitmiseks.

               (2)

               Vastavalt kõnealuse määruse artikli 9 lõikele 3 teatas referentliikmesriik 21. märtsil 2012 taotlejale ja teistele liikmesriikidele ning 11. mail 2012 komisjonile ja Euroopa Toiduohutusametile (edaspidi „toiduohutusamet“), et taotlus on vastuvõetav.

               (3)

               Nimetatud toimeaine mõju inimeste ja loomade tervisele ja keskkonnale on taotleja poolt ettepandud kasutusvaldkonna puhul hinnatud kooskõlas kõnealuse määruse artikli 11 lõigetega 2 ja 3. Referentliikmesriik esitas esialgse hindamisaruande komisjonile ja toiduohutusametile 22. juulil 2014.

               (4)

               Toiduohutusamet järgis määruse (EÜ) nr 1107/2009 artikli 12 lõikes 1 sätestatud nõudeid. Vastavalt kõnealuse määruse artikli 12 lõikele 3 nõudis toiduohutusamet, et taotleja esitaks liikmesriikidele, komisjonile ja toiduohutusametile täiendavat teavet. Referentliikmesriik hindas täiendavat teavet ja esitas toiduohutusametile oma hinnangu ajakohastatud esialgse hindamisaruandena.

               (5)

               Esialgse hindamisaruande on läbi vaadanud liikmesriigid ja toiduohutusamet. Toiduohutusamet esitas komisjonile oma järeldused toimeaine Reynoutria sachalinensis'e ekstrakti riskihindamise (2) kohta 31. augustil 2015.

               (6)

               16. oktoobri 2017. aasta kirjaga võttis Marrone Bio innovations tagasi oma taotluse Reynoutria sachalinensis'e ekstrakti heakskiitmiseks. Taotluse tagasivõtmise tõttu ei tohiks toimeainet Reynoutria sachalinensis'e ekstrakti määruse (EÜ) nr 1107/2009 artikli 13 lõike 2 kohaselt heaks kiita.

               (7)

               Käesolev määrus ei piira õigust esitada Reynoutria sachalinensis'e ekstrakti kohta uut taotlust määruse (EÜ) nr 1107/2009 artikli 7 kohaselt.

               (8)

               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmata jätmine
   Toimeainet Reynoutria sachalinensis'e ekstrakti ei kiideta heaks.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. veebruar 2018

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  EFSA, 2015. Conclusion on the peer review of the pesticide risk assessment of the active substance Reynoutria sachalinensis extract („Järeldused toimeaine Reynoutria sachalinensis'e ekstrakti pestitsiidina kasutamise riskihindamist käsitleva vastastikuse eksperdihinnangu kohta“). EFSA Journal 2015;13(9):4221, 73 lk Kättesaadav internetis aadressil: www.efsa.europa.eu/efsajournal.